C 167 A/4
EL
Επίσημη Εφημερίδα της Ευρωπαϊκής Ένωσης
21.4.2022
4.
ΔΙΑΔΙΚΑΣΙΑ ΕΠΙΛΟΓΗΣ
4.1.
Επισκόπηση των διαδικασιών του διαγωνισμού Ο παρών διαγωνισμός θα διοργανωθεί με βάση τα ακόλουθα στάδια: — Υποβολή αίτησης (βλ. ενότητα 4.3.1. κατωτέρω) — Δοκιμασίες ερωτήσεων πολλαπλής επιλογής: δοκιμασίες κατανόησης κειμένου, ευχέρειας σε αριθμητικούς υπολογισμούς και κατανόησης αφηρημένων εννοιών, καθώς και δοκιμασίες γλωσσικής κατανόησης (βλ. ενότητα 4.3.2. κατωτέρω) — Έλεγχος επιλεξιμότητας (βλ. ενότητα 4.3.3. κατωτέρω) — Κέντρο αξιολόγησης: δοκιμασίες για την αξιολόγηση των γενικών ικανοτήτων (εξέταση συγκεκριμένων περιπτώσεων και συνέντευξη αξιολόγησης ικανοτήτων) και δοκιμασία σχετική με τον τομέα (βλ. ενότητα 4.3.4 κατωτέρω) — Έλεγχος δικαιολογητικών εγγράφων και κατάρτιση εφεδρικών πινάκων προσλήψεων (βλ. ενότητα 4.3.5 κατωτέρω).
Ο τρόπος διεξαγωγής (εξ αποστάσεως/με φυσική παρουσία) των δοκιμασιών καθώς και άλλες απαραίτητες λεπτομέρειες και οδηγίες θα διευκρινιστούν στις επιστολές πρόσκλησης για τις δοκιμασίες.
Για τις δοκιμασίες ερωτήσεων πολλαπλής επιλογής και την εξέταση συγκεκριμένων περιπτώσεων, οι υποψήφιες/-οι πρέπει να κλείσουν ημερομηνία ακολουθώντας τις οδηγίες που θα λάβουν από την EPSO.
Κατά κανόνα, η EPSO προτείνει διάφορες ημερομηνίες για τις δοκιμασίες ερωτήσεων πολλαπλής επιλογής και μία ημερομηνία για την εξέταση συγκεκριμένων περιπτώσεων, κατά την οποία οι υποψήφιοι/-ες μπορούν να συμμετάσχουν στις εν λόγω δοκιμασίες.
Υπάρχει περιορισμός όσον αφορά τις χρονικές περιόδους κράτησης ημερομηνίας και διενέργειας των δοκιμασιών.
Εάν οι δοκιμασίες διεξαχθούν με φυσική παρουσία, η EPSO θα διασφαλίσει ότι οι όροι υπό τους οποίους οι υποψήφιες/-οι συμμετέχουν στις δοκιμασίες συνάδουν με τις συστάσεις των αρμόδιων αρχών δημόσιας υγείας (Ευρωπαϊκό Κέντρο Πρόληψης και Ελέγχου Νόσων και άλλες διεθνείς, ευρωπαϊκές και εθνικές αρχές). 4.2.
Γλώσσες που χρησιμοποιούνται στον παρόντα διαγωνισμό 4.2.1.
Γλωσσικές απαιτήσεις Οι υποψήφιοι/-ες στον παρόντα διαγωνισμό πρέπει να πληρούν και τις δύο ακόλουθες απαιτήσεις: 1) άριστη γνώση (επιπέδου C2) μίας από τις ακόλουθες γλώσσες: εσθονικά, κροατικά, ιταλικά, ολλανδικά, πολωνικά ή πορτογαλικά.
Η γλώσσα αυτή θα αναφέρεται στο εξής ως «γλώσσα 1»· 2) ικανοποιητική γνώση (τουλάχιστον επιπέδου Β2) της αγγλικής ή της γαλλικής γλώσσας.
Η γλώσσα αυτή θα αναφέρεται στο εξής ως «γλώσσα 2».
Τα ελάχιστα επίπεδα που αναφέρονται ανωτέρω ισχύουν για κάθε γλωσσική ικανότητα (ομιλία, γραφή, ανάγνωση και προφορική κατανόηση) που ζητείται στην αίτηση υποψηφιότητας.
Οι ικανότητες αυτές αντιστοιχούν σε εκείνες που προσδιορίζονται στο Κοινό Ευρωπαϊκό Πλαίσιο Αναφοράς για τις Γλώσσες.
Οι γλωσσικές γνώσεις που απαιτούνται για τον παρόντα διαγωνισμό έχουν καθοριστεί με γνώμονα την ιδιαιτερότητα των καθηκόντων των βοηθών γλωσσικού κλάδου στο Ευρωπαϊκό Κοινοβούλιο, το Συμβούλιο της ΕΕ, την Ευρωπαϊκή Επιτροπή, το Δικαστήριο της ΕΕ, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.
Οι γλωσσικές επιλογές για τη γλώσσα 1 αντιστοιχούν στη γλώσσα-στόχο των μονάδων που είναι αρμόδιες για τη μετάφραση ή τη σύνταξη νομοθετικών κειμένων στα θεσμικά όργανα, τα κείμενα των οποίων θα υποβάλλονται σε επεξεργασία.
Ως εκ τούτου, οι βοηθοί γλωσσικού κλάδου απαιτείται να διαθέτουν άριστη γνώση της γλώσσας 1 (επιπέδου C2) ώστε να είναι σε θέση να επεξεργάζονται σύνθετα κείμενα (ορισμένα από τα οποία είναι νομικά), τα οποία έχουν συνταχθεί ή μεταφραστεί στη συγκεκριμένη γλώσσα.
Τα πρωτότυπα των εγγράφων που χρησιμοποιούν οι ενδιαφερόμενες υπηρεσίες συντάσσονται κυρίως είτε στην αγγλική γλώσσα (για παράδειγμα στο Ευρωπαϊκό Κοινοβούλιο, στο Συμβούλιο της ΕΕ ή στην Ευρωπαϊκή Επιτροπή) είτε στη γαλλική γλώσσα (στο Δικαστήριο της ΕΕ).
Ανάλογα με το θεσμικό όργανο πρόσληψης, οι επιτυχούσες/-όντες που θα προσληφθούν με τον παρόντα διαγωνισμό θα πρέπει να ανατρέχουν σε έγγραφα στις εν λόγω γλώσσες κατά την επεξεργασία εγγράφων στη γλώσσα 1.